b"\n_START_ARTICLE_\nOt\xc3\xb3 de Bamberg\n_START_SECTION_\nBiografia\n_START_PARAGRAPH_\nOt\xc3\xb3 va n\xc3\xa9ixer en el si d'una fam\xc3\xadlia noble a Mistelbach, Franc\xc3\xb2nia. El seu germ\xc3\xa0 gran heret\xc3\xa0 les propietats del seu pare i Oto va ser enviat a estudiar. Serv\xc3\xad inicialment a la casa del duc Ladislau I Herman de Pol\xc3\xb2nia, ingress\xc3\xa0 al servei de l'emperador Enric IV al 1090, sent nomenat Canceller del Sacre Imperi romanogerm\xc3\xa0nic al 1101._NEWLINE_Al 1102 l'emperador el nomen\xc3\xa0 i invest\xc3\xad bisbe de Bamberg a Franc\xc3\xb2nia (avui a l'estat de Baviera), i Ot\xc3\xb3 esdevingu\xc3\xa9 un dels principals pr\xc3\xadnceps de l'Alemanya medieval. Durant el seu mandat com a bisbe, Bamberg va cr\xc3\xa9ixer fins a una gran preemin\xc3\xa8ncia, mentre que Ot\xc3\xb3 assolia fama coma missioner, aix\xc3\xad com a diplom\xc3\xa0tic i pol\xc3\xadtic, notablement durant la controv\xc3\xa8rsia de les investidures entre l'emperador Enric IV i el Papat, durant la qual romangu\xc3\xa9 lleial a l'emperador. Com a conseq\xc3\xbc\xc3\xa8ncia, va ser susp\xc3\xa8s per un partit papal al s\xc3\xadnode de Fritzlar al 1118. Al Congr\xc3\xa9s de W\xc3\xbcrzburg al 1121, Ot\xc3\xb3 negoci\xc3\xa0 amb \xc3\xa8xit el tractat de pau, el Concordat de Worms, que va ser signat al 1122._NEWLINE_Com a bisbe, Ot\xc3\xb3 portava una vida simple i frugal, per\xc3\xb2 va fer molt per millorar els seus reialmes eclesi\xc3\xa0stics i temporals. Restaur\xc3\xa0 i complet\xc3\xa0 la catedral de Bamberg despr\xc3\xa9s que hagu\xc3\xa9s estat malmesa per un incendi al 1081, millor\xc3\xa0 l'escola catedral\xc3\xadcia, establ\xc3\xad nombrosos monestirs i constru\xc3\xad diverses esgl\xc3\xa9sies, tant al seu territori com a Pomer\xc3\xa0nia, i expand\xc3\xad enormement la ciutat de Bamberg, reconstruint el monestir de Sant Miquel, que havia quedat destru\xc3\xaft per un terratr\xc3\xa8mol al 1117._NEWLINE_Entre els seus grans \xc3\xa8xits est\xc3\xa0 la seva missi\xc3\xb3 missionera pac\xc3\xadfica i d'\xc3\xa8xit entre els pomerians, despr\xc3\xa9s que diverses temptatives anteriors fetes pels polonesos i els italians per convertir Pomer\xc3\xa0nia al cristianisme haguessin fracassat. Ot\xc3\xb3 va ser enviat en missi\xc3\xb3 pel duc de Pol\xc3\xb2nia Boles\xc5\x82aw III Wrymouth. Com a legat papal oficial convert\xc3\xad molts pomerians, notablement a les ciutats de Pyrzyce, Kamie\xc5\x84, Szczecin i Wolin,, i establ\xc3\xad 11 esgl\xc3\xa9sies, sent conegut com \xc2\xabl'Ap\xc3\xb2stol de Pomer\xc3\xa0nia\xc2\xbb._NEWLINE_Despr\xc3\xa9s de tornar a Bamberg al 1125, alguns costums pagans comen\xc3\xa7aren a reapar\xc3\xa8ixer, i Ot\xc3\xb3 viatj\xc3\xa0 de nou a Pomer\xc3\xa0nia al 1128. A la Dieta d'Usedom aconsegu\xc3\xad convertir tots el nobles, convert\xc3\xad m\xc3\xa9s comunitats i envi\xc3\xa0 sacerdots de Bamberg per servir a Pomer\xc3\xa0nia. El seu intent de consagrar un bisbe per a Pomer\xc3\xa0nia va ser obstaculitzat pels bisbes de Magdeburg i de Gniesen, els quals reclamaren drets metropolitans sobre Pomer\xc3\xa0nia. Nom\xc3\xa9s despr\xc3\xa9s de la seva mort al 1139 el seu antic company, Adalbert de Pomer\xc3\xa0nia, va ser consagrat bisbe de Wolin el 1140._NEWLINE_Va ser el bisbe Ot\xc3\xb3 qui vest\xc3\xad santa Hildegarda de Bingen com a monja benedictina._NEWLINE_Ot\xc3\xb3 mor\xc3\xad el 30 de juny de 1139, i est\xc3\xa0 enterrat a l'abadia de Michaelsberg (Bamberg). Va ser canonitzat el 1189 pel Papa Climent III. Tot i que va morir el 30 de juny, el seu nom \xc3\xa9s recordat al martirologi rom\xc3\xa0 el 2 de juliol."